നടുവൊടിക്കും ഈ റോഡിലൂടെയുള്ള യാത്ര പണി പൂര്ത്തിയാക്കാതെ ആദിച്ചനല്ലൂര് വെളിച്ചിക്കാല റോഡ് ചാത്തന്നൂര്: നാട്ടുകാരുടെ പ്രതിഷേധങ്ങള്ക്കൊടുവില് ആരംഭിച്ച ആദിച്ചനല്ലൂര് വെളിച്ചിക്കാല റോഡ് പണി പാതിവഴിയെത്തും മുന്പേനിലച്ചു. കുഴികള് നിറഞ്ഞ് സഞ്ചാരയോഗ്യമല്ലാത്ത റോഡിലൂടെയാണ് നിലവില് പ്രദേശവാസികളുടെ യാത്ര. റോഡ് പുതുക്കിപ്പണിയാന് കരാര് നല്കിയിട്ടും പണി ആരംഭിക്കാന് വൈകിയതിനാല് പ്രദേശവാസികള് പ്രതിഷേധം സംഘടിപ്പിച്ചിരുന്നു. തുടര്ന്ന് മഴക്കാലംപോലും കണക്കിലെടുക്കാതെ കരാര് പണി ആരംഭിക്കുകയായിരുന്നു. ജെ.സി.ബി ഉപയോഗിച്ച് റോഡ് നിരപ്പാക്കിയിടുന്ന പണി പൂര്ത്തിയായതോടെ മഴ ശക്തമാവുകയും പണി പാതിവഴിയില് നിറുത്തേണ്ടിവരുകയും ചെയ്തു. പൊട്ടിപ്പൊളിഞ്ഞ റോഡ് നിരപ്പാക്കിയ സാഹചര്യത്തില് മഴ പെയ്തതോടെ റോഡില് ചെളിനിറഞ്ഞ് യാത്ര കൂടുതല് ദുഷ്കരമായി. പ്രദേശവാസികളുടെ ആവശ്യം മൃഗാശുപത്രി, ആയുര്വേദ ആശുപത്രി, വില്ലേജ് ഒാഫീസ്, അക്ഷയകേന്ദ്രം, ആദിച്ചനല്ലൂര് പഞ്ചായത്ത് ഹയര് സെക്കന്ഡറി സ്കൂള് തുടങ്ങിയ സര്ക്കാര് സ്ഥാപനങ്ങളും ടൂറിസം പദ്ധതിയുടെ ഭാഗമായുള്ള ചില്ഡ്രന്സ് പാര്ക്കും റോഡിന്റെ ഇരുവശങ്ങളിലുമായാണ് സ്ഥിതി ചെയ്യുന്നത്. ഇവിടങ്ങളിലേക്ക് പോകുന്നവര് ചെളി നിറഞ്ഞ് ഗതാഗത യോഗ്യമല്ലാത്ത ഈ റോഡിനെയാണ് ആശ്രയിക്കുന്നത്. എത്രയും വേഗം റോഡ് സഞ്ചാരയോഗ്യമാക്കണമെന്നാണ് പ്രദേശവാസികളുടെ ആവശ്യം. യാത്രക്കാരെ കുഴച്ച് വെള്ളക്കെട്ട് ആദിച്ചനല്ലൂര് ചിറയുടെ കരയിലുള്ള വില്ലേജ് ഒാഫീസിന് മുന്വശം മുതല് 50 മീറ്ററോളം ദൂരത്തിലുള്ള വെള്ളക്കെട്ട് യാത്രക്കാരെ കുറച്ചൊന്നുമല്ല ബുദ്ധിമുട്ടിക്കുന്നത്. ഈ ഭാഗം ശരിയാക്കാനായി ജില്ലാ പഞ്ചായത്ത് കരാര് നല്കിയിരുന്നു. റോഡ് ടാര് ചെയ്യുന്നത് മഴയത്ത് പെട്ടെന്ന് തകരുന്നതിനാല് ഇന്റര്ലോക്ക് പാകാനാണ് കരാര് നല്കിയിരുന്നത്. മാസങ്ങളേറെ പിന്നിട്ടിട്ടും ഇതും എങ്ങുമെത്തിയിട്ടില്ല. പ്രശ്ന പരിഹാരമുണ്ടായില്ലെങ്കില് ശക്തമായ സമര പരിപാടികള് സംഘടിപ്പിക്കുമെന്ന് നാട്ടുകാര് പറയുന്നു. ആദിച്ചനല്ലൂര് വെളിച്ചിക്കാല റോഡിലൂടെയുള്ള യാത്ര ദുരിതപൂര്ണമാണ്. റോഡ് നിരപ്പാക്കിയതിന് ശേഷം യാതൊരു തുടര്നടപടികളും അധികൃതര് കൈക്കൊണ്ടിട്ടില്ല. മഴക്കാലത്ത് വാഹനങ്ങള് പോകുമ്ബോള് റോഡിന്റെ ഇരുവശങ്ങളിലുമുള്ള കടകളിലേക്ക് ചെളിവെള്ളം തെറിക്കുന്നത് പതിവാണ്. എത്രയും വേഗം റോഡുപണി പൂര്ത്തിയാക്കണം. നദീറ വ്യാപാരി